google/wiki40b huggingface dataset:
Zdeněk Zeman

Foggia

Zemans gjennombrudd som trener kom i perioden i Foggia.  Et lag med mange senere profiler hevdet seg flere år i Serie A med angrepsfotball som er blitt hans kjennemerke.  I sesongen 1991/1992 scoret Foggia 58 mål, nest flest.  Samtidig slapp laget inn like mange mål, noe som også var nest flest.  Laget endte på en niendeplass.  Flere spillere slo ut i full blomst under Zeman i Foggia, blant annet Giuseppe Signori og Francesco Baiano.

Lazio

Etter Foggia overtok Zeman Lazio i 1994.  Han tok laget til en 2.-plass og en 3.-plass før han fikk sparken.  Alessandro Nesta er en av spillerne som begynte å få spilletid under Zeman i Lazio.

Roma

Etter Lazio overtok Zeman trenerjobben hos erkerivalen Roma.  Også her var resultatene brukbare, med en 4.-plass og en 5.-plass, men Zeman var etterhvert begynt å bli en litt for ærlig person.  Han kritiserte blant annet Juventus for dopingbruk.

Fenerbahce, Napoli, Salernitana og Avellino

Turen gikk videre til Fenerbahce, Napoli, Salernitana og Avellino, hvor Zeman ikke klarte å få de samme sportslige resultatene som han tidligere hadde hatt.

Lecce

Lecce tok sjansen på Zeman foran sesongen 2004/2005.  De siste årenes sportslige nedtur som trener hadde ført til at toppklubbene ikke stod i kø.  Hans åpne innstilling gjorde ikke sakene lettere, og hans spillestil ble sett på som noe naiv.  Men i Lecce fant han igjen spillere som hadde tro på ham, og resultatene var overbevisende.  Lecce endte på en 11.-plass, scoret 66 mål – noe som var nest flest, og slapp inn 73 mål – noe som var flest.  Valerij Bojinov og Mirko Vucinic fikk sitt gjennombrudd i dette Lecce-laget.  Han trakk seg som Lecce-trener etter sesongslutt.

Brescia, retur til Lecce og Røde Stjerne

Zeman fikk jobb i Brescia nær slutten av sesongen 2005/2006, men hadde ikke noen suksess.  Foran den neste sesongen fikk han jobb i Lecce igjen, men fikk sparken før halvspilt sesong.  Foran sesongen 2008/2009 ble han tilbudt jobben i Røde Stjerne, men fikk sparken kort tid ut i sesongen på grunn av manglende resultater.  Da lå laget på bunn av tabellen og var slått ut av UEFA-cupen.

Retur til Foggia

Etter at flere klubber meldte sin interesse for Zeman sommeren 2010 endte han med å returnere til Foggia.  Der gjenforentes han med sportsdirektør Peppino Pavone og eier Pasquale Casillo.  Casillo hadde tidligere på sommeren kjøpt tilbake Foggia og lagt frem planer om å gjenta suksessen fra tidligere.  Zeman ble offisielt bekreftet som Foggia-trener 20. juli 2010.
Lyana Armstrong-Emery

Lyana Armstrong-Emery er en tidligere politiker fra Gibraltar. Armstrong-Emery var leder for det i dag nedlagde partiet Gibraltar Reform Party, et sentrum-venstre-orientert og pro-økologisk parti med sterke bånd til Green Party of England and Wales. Da partiet hennes ikke hadde noen mandater i det gibraltarske parlamentet hadde hun heller ikke status som offisielt medlem av opposisjonen.
Lyana Armstrong-Emery og Gibraltar Reform Party var sterke tilhengere av gibraltarsk representasjon i det britiske parlamentet og i Europaparlamentet. Andre fanesaker for Gibraltar Reform Party var proporsjonal representasjon, antisexisme, rettferdig behandling av seksuelle minoriteter, bedre rettigheter for personer som ikke er residenter i EU og en radikal omstrukturering av skattesystemet. Under valget til Europaparlamentet i 2004 klarte Armstrong-Emery å sikre en plass på lista for valgkretsen Sør-England og Gibraltar. Hun var den eneste gibraltarske kandidaten. Dette hjalp Green Party til en tredjeplass i valget i Gibraltar.
Armstrong-Emery er i dag ikke lenger partipolitiker. I stedet er hun koordinater for Friends of the Earth på Gibraltar, en stilling hun har besittet siden november 2005. Dette er en lokal del av en stor internasjonal sammenslutning av pressgrupper som kjemper mot miljøødeleggelser. Denne er etablert i over 70 land og har angivelig flere millioner medlemmer.
Middelalderparken

Beliggenhet og utstrekning

Parken grenser mot Kong Håkon 5.s gate i vest og Bispegata i nord.Middelalderparken er gjennomskåret av jernbaneskjæringa Klypen. Øst for Klypen ligger ruinene av Clemenskirka og vest for Klypen ligger ruinene av Mariakirka og gamle Oslo kongsgård. Parken er alt i alt 70 dekar. Parkanlegget ved ruinen av Clemenskirka er 4,7 dekar stort. Den vestre delen av parken består av 43 dekar land + og 22 dekar vann. De nordre middelalderområdene består blant annet av Minneparken og Ladegården (Oslo bispeborg). Tilsammen danner Middelalderparkområdene Nordens største sammenhengende område med ruiner fra middelalderen.

Alna og vannspeilet

Elva Alna hadde utløp der den sydlige delen av parken ligger i dag. I forbindelse med bygging av Follobanen vil elva igjen ledes hit, til sydenden va vannspeilet, fra ca. 2021. Elva ble lagt i rør tidlig på 1900-tallet. 
Parkens vannspeil møter parkens landområder omtrent der fjorden møtte Oslo under høymiddelalderen (rundt år 1300). Riksantikvaren og andre har argumentert for at vannspeilet forlenges nordover, slik at også de nordre middelalderområdene får en klar definisjon mot de nye byutviklingsområdene i Bjørvika. Middelalderparken ved vannspeilet er på folkemunne kalt Tenerife.

Festivaler

Oslo Middelalderfestival og Øyafestivalen har til og med 2013 blitt arrangert årlig i parken. Fra 2014 er de grunnet Follobanens innføring til Oslo S flyttet. Øyafestivalen er flyttet til Tøyenparken, mens Middelalderfestivalen er flyttet til Akershus festning.
Austin Powers – Agenten som kom ut av fryseren

Handling

Austin Powers, en superspion fra 1960-tallet, og hans erkefiende Dr. Evil, begge spilt av komiker Mike Myers, har stått opp mot hverandre flere ganger gjennom tiåret. I 1967 plasseres Dr. Evil i en kryogenisk fryser slik at han kan gjenoppstå i en tid der han ikke er forventet. Austin Powers blir også plassert i en kryogenisk fryser, i tilfelle hans egenskaper trengs i fremtiden. Da de blir hentet fram igjen i 1997 for å kjempe mot hverandre igjen, må duoen tilpasse seg 1990-tallet, noe som fører til en rekke komiske situasjoner.
Da nyheten om Dr. Evils tilbakekomst kommer ut, blir Austin ting opp igjen. Han får en partner, Vanessa Kensington (Elizabeth Hurley), som skal hjelpe ham å takle 90-årene. Partnerne drar avsted med Austins privatjet til Las Vegas, der de tror Dr. Evil holder til.
I mellomtiden diskuterer Dr. Evil og hans medsammensvorne hvordan de skal ta over verden. Først foreslår han at de kan få det til å se ut som om Prins Charles har et forhold på si, slik at han og Prinsesse Diana skiller seg, men Number 2 forteller at dette allerede har skjedd. Så foreslår Dr. Evil å lage hull i ozonlaget slik at antallet tilfeller av hudkreft øker, men Number 2 forteller at også dette har allerede hendt. De blir til slutt enige om å stjele et atomvåpen og holde verden som gissel. 
Vanessa og Austin drar til Dr. Evils hovedkvarter, der de sniker seg inn og ender opp med å bli fanget. Dr. Evil ønsker å ta livet av dem ved å senke dem i et basseng med haier som har laserstråler på hodet, men siden laserstråler ikke funker så bra, og haien er en utrydningstruet dyreart, ender de opp med et basseng med kjøttetende sjøørret isteden. De greier å rømme, men før de stikker får de med seg verdifull informasjon om Dr. Evils planer.
De finner til slutt Dr. Evil i det han er i ferd med å sette planen til verks. Dr. Evil greier å stikke av, og trykker med det samme på en knapp som skal føre til at hovedkvarteret hans blir sprengt i luften. Vanessa og Austin greier såvidt å komme seg ut i tide.
Typhlocerus

Utseende

En nokså stor, kraftig, ensfarget brun trebukk. Antennene er mye kortere enn kroppen. Pronotum er trapesformet og bredere enn langt. Dekkvingene har kraftig utstående "skuldre" og er jevnt avsmalnende bakover.

Utbredelse

Arten er bare kjent fra det sørøstlige Brasil.
Kolva (sideelv til Usa)

Kolva (russisk: Колва) er ei elv i det autonome området Nenetsk og republikken Komi i Russland. Den er ei høyre sideelv til Usa i Petsjoras nedbørfelt. Elva er 564 kilometer lang og har et nedbørfelt på 18 100 km². Den har utspring i Nenetsk og renner i en hovedsakelig sørlig retning til samløpet med Usa like vest for byen Usinsk i Komi. Kolva er tilfrosset fra slutten av november til midten av mai.
Lit de parade

Lit de parade (fransk uttale: [lidәparạd], «paradeseng») eller castrum doloris («sørgeplattform») er en betegnelse for det å plassere liket av en avdød person, fortrinnvis en kjent person med stor betydning, slik at folk kan få anledning til å se liket og vise vedkommende den siste ære.
I katolske land er dette vanlig praksis, og avdøde paver blir rutinemessig lagt på lit de parade. I USA er lit de parade en ære som i første rekke tilkommer avdøde presidenter, blant disse Abraham Lincoln (1809–1865) og John F. Kennedy (1917–1963). Men også den norskfødte fagforeningsmannen Andrew Furuseth (1854–1938) ble vist denne æren i Washington D.C..
I Norge ble både kong Haakon (1872–1957) og kong Olav (1903–1991) lagt på lit de parade i Slottskapellet. Edvard Grieg (1843–1907) lå på lit de parade i Bergen kommunale sykehus på Engen 8. september 1907, dagen før gravferden.
Den russiske revolusjonslederen Vladimir Lenin (1870–1924) ble balsamert allerede da han lå på lit de parade. Siden ble kroppen stilt ut i et mausoleum på Den røde plass i Moskva, dit det fortsatt valfarter folk for å se. Slik gravdyrkelse er ellers mest kjent fra religiøse forhold.  
Likvake er en skikk som i Norge ble praktiset fram til 1800-tallet. Under likvake våket noen over liket i kista fram til begravelsen. I våkestua kunne det være lystig dans, kanskje for å skremme onde makter. Syning gir pårørende og kjente mulighet til å se den avdøde på sykehuset, hjemme eller i kapellet før gravferdsseremonien.

Liknende, mer folkelige skikker

En liknende skikk blant vanlige folk, og kanskje spesielt på landsbygda i Norge, er likvake eller våkestue, som innebærer at familie, venner og naboer til en avdød våker over liket natten eller nettene frem til det legges i kiste og gjøres klar til gravferd. Likvake og våkestue var ofte lystige lag ettersom man trodde de levendes sinnstilstand også påvirket den dødes. 
Likvake var fast en del av ritualet omkring døden i førreformatorisk tid, men ble ikke støttet av den lutherske kirken etter reformasjonen. Det ble forbud mot såkalt sjeleringing med kirkeklokker etter dødsfall ifølge Christian Vs Norske Lov, og videre ble likvake med dans, mat og drikke, i likhet med gravøl (sjon), forbudt i 1607. Likefullt var tradisjonen fortsatt lys levende til langt ut på 1800-tallet, enkelte steder langt opp mot vår tid, i hvertfall til 1950-årene.
The Jersey Girls

The Jersey Girls er kallenavnet for fire enker som mistet sine ektemenn under terrorangrepene på World Trade Center i New York den 11. september 2001. 
Alle de fire kvinnene, Kristen Breitweiser, Patty Casazza, Lorie Van Auken og Mindy Kleinberg, er bosatt i New Jersey. De har kjempet for at Kongressen skulle opprette en granskningskommisjon som skulle undersøke angrepene.

Skepsis mot offisiell rapport

Da kommisjonen avleverte sin endelig rapport, mente enkene den var mangefull, og at den for eksempel ikke hadde undersøkt terroristenes forbindelser til pakistansk etterretning. I tillegg mener enkene at den granskningskommisjonen verken er uavhengig eller upartisk siden den blant annet er utnevnt og godkjent av president George W. Bush.  
De ikke har satt frem påstander om medvirkning fra amerikanske myndigheter i terrorangrepene, kun at de samme myndighetenes inkompetanse forårsaket dem. I motsetning til 9/11 Truth-bevegelsen, støttes også deres synspunkter offisielt fra aktører i amerikansk venstreside. Her har for eksempel Noam Chomsky erklært sin støtte til enkenes krav om at hemmeligstemplede dokumenter som vedrører terrorangrepene 11. september 2001, må frigis til offentligheten.

Mediedekning

Jersey-enkene ble intervjuet på PBS-showet som kalles Now. En dokumentarfilm kalt 9/11: Press for Truth, ble utgitt 5. september 2006 med Jersey Girls.  Den kan sees på Google video.
Operasjon Mongoose

Operasjon Mongoose var en plan utviklet av den amerikanske staten for å velte Castro-regimet på Cuba. Planen var et resultat av den mislykkede «Bay of Pigs»-invasjonen og var operativ fra slutten av november 1961 fram til Cuba-krisen i oktober 1962. Mongoose hadde to mål, skaffe etterretning på hva som skjedde på Cuba, samt å drive en aktiv sabotasjeaksjon mot den cubanske staten. Tanken var at sabotasjen ville skape grobunn for et folkelig opprør som på sikt ville velte Castro, og innsette en USA-vennlig regjering. Denne delen av operasjonen ble ingen suksess, men etterretningen som ble samlet var viktig for oppdagelsen av de russiske missilene som førte til Cubakrisen.

Planen

Mongoose baserte seg først og fremst på bruken av eksil-cubanere, trent av CIA, som skulle infiltrere Cuba og bygge opp en motstandsbevegelse. På sikt skulle denne vokse seg sterkere og etter hvert gå i fra å være en skjult motstandsbevegelse til å bli en gerilja som kunne utfordre Castro militært, og ta fra han styringen. Trass i President John F. Kennedys mistro til en invasjon av den Amerikanske hæren, ble det vurdert. Hvis opprørerne klarte å skaffe seg kontroll over territorier på Cuba, og sette opp en USA vennlig regjering var det aktuelt for USA å komme med støtte for dette. Det ble også utviklet planer om å iscenesette en falsk aggresjon fra det cubanske militæret som et påskudd for amerikansk invasjon.
I tillegg til de rent militære planene var det også igangsatt et omfattende propaganda arbeid mot den cubanske regjeringen, i håp om å svekke dens legitimitet ovenfor befolkningen. Å ta livet var Castro var også aktuelt.

Gjennomføring

En av de viktigste pådriverne for operasjonen i tillegg til President Kennedy, var hans bror, Robert F. Kennedy, som var justisminister i denne perioden. Hjulpet av denne støtten fra høyeste hold var Mongoose sikret massiv støtte i form av penger og politisk vilje. Et voldsomt apparat var satt opp for å gjennomføre prosjektet, med samarbeid mellom flere store institusjoner i tillegg til CIA: utenriksdepartementet, forsvarsdepartementet og FBI. 
Trass i støtten klarte Mongoose aldri å oppnå sitt mål om å styrte Castro. Dog klarte USA å bygge opp et godt etterretningsapparat på øya. De kom blant annet med viktig informasjon som førte til oppdagelsen av de russiske missilene som kunne treffe USA med atomvåpen, 16 oktober 1962, som førte til Cuba-krisen. Som følge av krisen ble Mongoose lagt på is midlertidig for å ikke eskalere den allerede svært spente situasjonen. Man regner avslutningen av Mongoose til 4. januar 1963, dette var dog ikke slutten for USAs forsøk på å velte det cubanske regimet.
Interislander

Interislander er en fergeforbindelse gjennom Cooksundet mellom havnene Wellington og Picton. Den knytter sammen Nordøya og Sørøya på New Zealand.
Forbindelsen betjenes av tre skip. 2014 ble det trensportert mer enn en million passasjerer, 285 000 kjøretøy og 59 000 godsvogner på 4 500 kryssinger. En strekning tar ca. 3 timer for en avstand på 92 km. Ikke sjelden er det storm under overfarten, særlig der Cooksundet har et avsnitt over åpent hav.

Historikk

Forbindelsen ble grunnlagt 1962 som SeaRail, en tjeneste av New Zealand Railways Department, 1989 fikk den navnet Interislander.
I juli 2008 overtok New Zealands regjering KiwiRail Holdings, og dermed driften av Interislander, som er en avdeling av KiwiRail.
Viaducto Miguel Alemán

Viaducto Miguel Alemán er en motorvei som går tvers over Mexico by fra øst til vest. Den ble åpna i september 1950, men ble planlagt allerede i 1925 av arkitekten Carlos, sammen med andre viktige veier, blant annet Anillo Periférico. Motorveien er oppkalt etter president Miguel Alemán. I midten renner det ei elv i en sementtunnel.
Folkloristikk

Folkloristikk er den akademiske betegnelsen på faget som tidligere også var omtalt som folkeminnevitenskap eller folkeminnegransking. Det var det romantiske syn, som, via Herder, ledet til oppfattelsen av studieobjektet «folkeminner», og som i hovedsak rommet allmuens ("folkets") dikteriske frembringelser, slik disse var overlevert fra en generasjon til den neste.
Opprinnelig beskjeftiget folklorister seg altså med tradisjonsbegrepet i forbindelse med emnene folkedikting, folketro og studiet av immaterielle skikker. I dag er fagområdet utvidet til også å omfatte traderte og kommuniserte holdninger og opplevelser, aspirasjoner og verdisetting, mer flyktige fortellergenre som vitser, rykter, moderne vandrehistorier (på engelsk urban legends), UFO-historier og liknende har kommet mer i fokus. Dessuten er kommunikasjonsteori, semiotikk og samfunnsvitenskapelige forklaringsmodeller mye brukt i faget.
Folkloristikken er nå, ved de norske universitetene, slått sammen med blant annet søsterfaget etnologi (som omfatter studiet av materiell kultur), under fellesbetegnelsen kulturhistorie (i Oslo) eller kulturvitenskap (i Bergen).
Hans Brebus

Hans Brebus (død 1603) var en flamsk orgelbygger som virket under Frederik II og Christian IV.

Historie

Familien Brebus (Brebos) kom fra byen Lier i det gamle hertugdømmet Brabant, og besto av flere kjente orgelbyggere, deriblant Gillis Brebus, som trolig var Hans' bror. Hans, sønn av orgelbyggeren Gomaar, ble en av de tidligste navnene i dansk orgelbyggings historie. Han slo seg ned i København omkring 1569, og ble der trolig til sin død. 
I 1570 ble Brebus kongelig orgelbygger, og fikk dermed ansvaret for såvel vedlikeholdelse som nybygging på de kongelige slott. Blant de kjøpsteder hvor han bygget nye orgler var Helsingborg, Helsingør, Nyborg, Næstved, Stege og Vordingborg. 
Han døde våren 1603, to år etter sin kone, og ble begravet den 5. mai med sang av Vor Frue Skoles disipler.
Fire andre personer i familien Brebus har også båret navnent Hans (eller Juan), hvilket har skapt en del forvirring om hvem som var hvem.
Jeffrey kullkraftverk

Jeffrey kullkraftverk er et kullkraftverk i Pottawatomie County, delstaten Kansas i det sentrale USA. Det har en installert produksjonskapasitet på 2160 MW, fordelt på 3 like store blokker / turbiner. Dette er delstatens største termiske kraftverk målt etter installert produksjonseffekt.
Anlegget ble bygget ut i årene 1978–1983. Brenselkilden er sub-bitumenøst kull. Totalt CO2-utslipp i 2006 var på 16,24 mill tonn.
Vedevåg

Vedevåg er et tettsted i Lindesberg kommune i Örebro län i landskapet Västmanland i Sverige. I 2010 hadde tettstedet 656 innbyggere.
Overud gård

Overud gård er en godseiendom som ligger i dagens kommuner Kongsvinger og Eidskog, ca. 5 km. utenfor Kongsvinger sentrum. Den har et areal på 37 800 dekar, hvorav 400 dekar dyrket mark og 34 750 dekar produksjonsskog. 
Godset ble i 1859 kjøpt av Thorvald Meyer som ca. 1875 fikk oppført den herskapelige hovedbygningen som senere er ombygget. Overud ble i 1895 overtatt av hans dattersønn Thorvald Løvenskiold; senere gikk gården i arv til Thorvald Løvenskiolds sønn Herman og dennes sønn Thorvald. Dagens eier er Carl Axel Løvenskiold (f. 1976), sønn av Carl Axel Løvenskiold (f. 1942), Ask gods, og sønnesønn av Axel Løvenskiold (f. 1912). Carl Axel Løvenskiold kjøpte i 2009 Overud fra sin fars tremenning, Thorvald Løvenskiold, som er barnløs. Dagens eier er også etterkommer av Thorvald Meyer.
Norgesmesterskapet på ski 1909

Hovedlandsrennet (NM) på ski 1909 ble arrangert på Lillehammer fra 4. til 8. mars 1909. 
Dette var det første hovedlandsrennet som ble arrangert. (Norgesmesterskapet på ski ble kalt hovedlandsrenn fram til 1937.)
Bare menn deltok.
Joshua Slocum

Bakgrunn

Slocums familie var fra New England og var av skotsk opphav. Han ble født i Nova Scotia på et sted ved Bay of Fundy. 
Som fjortenåring rømte Slocum hjemifra og tok hyre på en fiskeskonnert, men vendte snart tilbake til familiehjemmet.

Sjømann

Etter at moren døde, da han var seksten år, tok han hyre som matros på de store seglskipene som gikk i trafikk på Europa. I 1869 fikk han sin første tjeneste som kaptein på fartøy i California og seglet i tretten år på handelsskip til Kina, Australia, Molukkene (Krydderøyene) og Japan. 
I 1874 bygde Slocum en steamer i Subic Bay på Filippinene og han gikk også inn som deleier av det store seglfartøyet «Northern Light». Han førte selv befal over fartøyet, som på den tiden ble ansett å være et av de beste skipene i den amerikanske handelsflåten. Han solgte sin del i «Northern Light» i 1882 og kjøpte i stedet barken «Aquidneck» i 1884. Han foretok en rekke lange ferder med «Aquidneck».
Ved 51 års alder seglet Slocum den 24. april 1895 ut fra Boston i en liten slupp («Spray»). Etter å ha seglet jorden rundt (46 000 miles) kom han tilbake til Newport i Rhode Island den 27. juni 1898. Hans seiling fikk stor oppmerksomhet i den engelskspråklige presse rundt om i verden.
Han utgav boken Sailing Alone Around the World etter denne jordomseilingen. Boken, som er utgitt på norsk under tittelen Første mann rundt jorden alene, er en beretning om en seilas som startet i 1895. Med datidens hjelpemidler var dette noe helt annet enn tilsvarende prosjekter i ny tid.
I november 1909 seilte Slocum i båten «Spray» mot Orinocofloden men ble aldri gjenfunnet. Det ble antatt at han var blitt pløyd ned av et eller annet dampskip, eller angrepet av en hval. Noen annen forklaring anså man ikke mulig med tanke på hvor en erfaren segler han var.
Han ble erklært død i 1924.
Amundsenhavet

Amundsenhavet er et randhav til Sørishavet som ligger utenfor kystlinjen av Marie Byrd Land på det antarktiske kontinent. Amundsenhavet strekker seg fra Thurston Island i øst til Siple Island i vest og grenser til Bellingshausenhavet og Rosshavet.
I 2002 kalvet et 3 400 kvadratkilometer stort isfjell i Amundsenhavet fra Thwaitesbreen.
Amundsenhavet er oppkalt etter den norske polarforskeren Roald Amundsen (1872–1928) og ble navngitt i februar 1929 under den andre Norvegia-ekspedisjonen.
San Diego Zoo

San Diego Zoo i Balboa Park, San Diego, California er en av de største dyreparkene i verden med over 4000 dyr og mer en 800 arter.
Britisk mesterskap i friidrett innendørs 2014

Britisk mesterskap i friidrett innendørs 2014 ble arrangert fra 8. til 9. februar 2014, i Sheffield i England.
Sivhauk

Kjennetegn

Størrelse: 48 – 62 cm. (omtrent som en musvåk – omtrent som en ravn). Vingespennet er ca. 130 cm. Hunnen er større enn hannen. Vekt: ca.540g (♂), ca.740g (♀). Både hann- og hunnfugl virker overveiende brune, hunnen mørkere enn hannen, vingespissene er svarte. Undersiden på hannens vinger er lys, halen er lang og nærmest grå. Toppen og undersiden av hodet på begge kjønn er lys.
Den er en glideflyver med høytstilte vinger.

Stemme

Stemme fra https://web.archive.org/web/20070927224819/http://www.cserkesz.hu/~szazs/egyeb/madarhang/Circus.aeruginosus.mp3

Utbredelse og bestandsstatus

Sivhauken hekker årlig, men meget sparsomt i Norge, og enkeltindivider observeres i økende grad om våren og i sommerhalvåret på østlandet og sørøstlandet. Flest hekkefunn i Norge er gjort i Østfold og i Rogaland, men den har også hekket i Oppland og i Vestfold. I 2013 ble den også funnet hekkende i Hedmark. Den hekker i mellom- og Sør-Europa opp til Danmark, sør Sverige og sørvest Finland og vestlige deler av Asia. I Danmark, hvor bestanden har vært økende, er det nå ca. 600 ynglepar. I nord Europa trekker den til Afrika i vinterhalvåret.
Arten er rødlistet i Norsk rødliste for arter 2015, til Sårbar (VU). Kategorien skulle egentlig vært Sterkt truet (EN) hvis man bare så på Norge, men så ble den satt ned et trinn til VU fordi det går bra med arten i nabolandene - og man anser at arten vil kunne innvandre derfra hvis den blir borte hos oss.

Biotop

Sivhauken er avhengig av næringsrike vann med tett sivvegetasjon.

Hekking

Sivhauken legger redet i tett takrørvegetasjon hvor den legger 3-7 egg i begynnelsen av mai. Rugetiden er 31-36 dager og ungene blir i redet i ca. 40 dager.

Føde

Føden er småfugl og små andefugl som den fanger i luften eller på vannet, mus og frosker.
GameRankings

GameRankings er en nettside eid av CBS Interactive som samler videospillomtaler fra andre nettsider og kombinerer dem for å finne en gjennomsnittspoengsum for hvert spill. Andre liknende nettsider inkluderer Metacritic og GameStats.